Informácia o opatreniach k Akčnému plánu boja proti terorizmu z mimoriadnej Európskej rady v Bruseli dňa 21.9.2001   

1.	Rada súhlasí s cieľom, aby sa v súlade so závermi Európskej rady v Tampere nahradila extradícia konaním o odovzdaní páchateľov teroristických atentátov, založenom na Európskom zatýkacom rozkaze. V tejto súvislosti prediskutovala dva návrhy EK na vydanie rámcového rozhodnutia, z ktorých sa jeden týka harmonizácie trestného práva ČŠ tým, že zavádza spoločnú definíciu teroristických činov a spoločné tresty, a druhý sa týka zavedenia Európskeho zatýkacieho rozkazu. Rada zdôrazňuje:
 	naliehavú potrebu na spoločné porozumenie toho, čo terorizmus znamená, a to nielen politicky ale aj právne, s cieľom uľahčiť cezhraničnú spoluprácu,
	potrebu prekonať požiadavku obojstrannej trestnosti v prípadoch terorizmu.
Rada víta iniciatívy, ktoré konkretizujú ambície Európskej rady ponúknuť občanom zvýšený stupeň ochrany v rámci priestoru slobody, bezpečnosti a spravodlivosti. Rada poveruje výbor zriadený podľa článku 36 Zmluvy o EÚ, aby bez prieťahov dôkladne preskúmali tieto dva návrhy tak, aby s nimi mohla na svojom zasadnutí v dňoch 6.a 7. decembra 2001 vysloviť politický súhlas. Rada okrem toho nalieha na ČŠ, aby prijali nevyhnutné opatrenia, aby oba dohovory o extradícii vstúpili do platnosti od 1. januára 2002.

Slovenská republika vytvorila legislatívne predpoklady na aplikáciu oboch extradičných dohovorov EÚ ( z r. 1995 a r. 1996). Je pripravená plniť všetky záväzky, ktoré jej z týchto dohovorov vyplývajú. K dohovorom však môže pristúpiť iba členský štát EÚ. V súvislosti s možnosťou nahradenia extradicie páchateľov teroristických atentátov možnosťou ich priameho odovzdania na základe Európskeho zatýkacieho rozkazu (a tým odstránenia prekážky obojstrannej trestnosti), bude potrebné vykonať legislatívnu zmenu v Trestnom poriadku SR, ak táto otázka nebude upravená medzinárodnou zmluvou. 
Slovenská republika by uvítala možnosť podieľať sa na preskúmaní predložených návrhov (spoločná definícia teroristických trestných činov a zavedenie Európskeho zatýkacie rozkazu) v rámci výboru zriadeného podľa čl. 36 Zmluvy o EÚ, na zasadnutie ktorého už boli prizvaní zástupcovia kandidátskych krajín aj v minulosti. V tejto súvislosti možno navrhnúť dve opatrenia : 1. aby do Európskeho zatýkacieho rozkazu boli zahrnuté aj kandidátske krajiny, 2. aby kandidátske krajiny vo svojom právnom poriadku prijali obdobnú úpravu vo vzťahu k Európskemu zatýkaciemu rozkazu a spoločnej definícii terorizmu, ktorá by umožnila spoluprácu najmenej medzi kandidátskymi krajinami – pretože k spolupráci budú vyzvané všetky kandidátske krajiny a Rusko môže minister spravodlivosti SR  v tomto smere adresovať kandidátskym krajinám takúto výzvu (mohlo by to byť tiež predmetom rokovaní regionálnych združení ako je Višegrádska skupina krajín, Stredoeurópska iniciatíva, či iné združenia).  
Slovenská republika je pripravená na účinný boj proti terorizmu, čoho dôkazom je aj postup slovenských orgánov v spolupráci s britskými partnermi pri zadržaní a následnej extradícii troch írskych občanov podozrivých z terorizmu. Títo boli zadržaní dňa 5.7.2001 a extradícia bola realizovaná dňa 30.8.2001. Slovenská republika je zmluvnou stranou Európskeho dohovoru o potlačovaní terorizmu z roku 1977, ktorý bol, spolu s Európskym dohovorom o vydávaní z roku 1957 aplikovaný v tomto prípade. 
Slovenská republika je zmluvnou stranou niekoľkých medzinárodných právnych dokumentov týkajúcich sa prevencie a potláčania medzinárodného terorizmu, napríklad: Európskeho dohovoru o potláčaní terorizmu, Dohovoru o trestných a niektorých iných činoch spáchaných na palube lietadla,  Dohovoru o potláčaní protiprávneho zmocnenia sa lietadiel, Dohovoru o potláčaní protiprávnych činov ohrozujúcich bezpečnosť civilného letectva, Dohovoru o potláčaní a trestaní trestných činov proti osobám požívajúcim medzinárodnú ochranu vrátane diplomatických zástupcov, Medzinárodného dohovoru proti braniu rukojemníkov, ktorých ustanovenia sú prenesené do platného domáceho práva.
Dňa 8.12.2000 boli uložené ratifikačné listiny k Medzinárodnému dohovoru o potláčaní bombového terorizmu (tento Dohovor nadobudol pre SR platnosť 23. mája 2001).

2.	Rada nalieha, aby boli prijaté všetky opatrenia, aby Dohovor o vzájomnej pomoci v trestných veciach medzi ČŠ z 29. mája 2000 bol ratifikovaný v čo najkratšom čase a to najneskôr v priebehu roku 2002. V súlade s bodom 43 záverov Európskej rady v Tampere, Rada vyzýva kompetentné orgány ČŠ okamžite vytvoriť jeden alebo viacero spoločných tímov policajných dôstojníkov a sudcov špecializovaných v antiterorizme, zástupcov Pro-Eurojustu a v prípade, že to dohovor umožňuje aj Europolu tak, aby bolo možné koordinovať prebiehajúce vyšetrovania v oblasti terorizmu, ktoré vzájomne súvisia.

Slovenská republika je pripravená na aplikovanie Dohovoru o  vzájomnej pomoci  v trestných veciach medzi členskými štátmi EÚ. Pristúpenie k dohovoru je možné až po vstupe SR do EÚ. 

3.	Okrem toho uvítala návrh rámcového rozhodnutia, zameraného medzi iným na teroristické činy, predložený Belgickom, Španielskom Francúzskom a Veľkou Britániou, ktorého cieľom je umožniť skorší vstup do platnosti čl. 13 Dohovoru o vzájomnej pomoci v trestných veciach medzi ČŠ z 29. mája 2000, ktorý definuje podmienky vytvárania spoločných vyšetrovacích tímov. Tento nástroj umožní vyšetrovacím orgánom koordinovanejším spôsobom bojovať proti terorizmu. Rada prijme uvedený návrh na svojom zasadnutí v dňoch 6. a 7. decembra 2001.

Rada ministrov chce umožniť pre spoločné vyšetrovacie tímy skorší vstup do platnosti čl. 13 Dohovoru v bode 2..
Návrh novely zákona o Policajnom zbore, ktorý bol už schválený vládou SR dovolí Policajnému zboru a policajtovi, aby pôsobil aj na území iného štátu, /teda aj vo vyšetrovacom tíme/ ak o to požiada príslušný orgán cudzieho štátu, alebo ak to dovolí medzinárodná zmluva či dohoda zúčastnených strán. 
Policajt cudzieho štátu by na území SR podľa uvedenej novely mohol pôsobiť vo vyšetrovacom tíme len vtedy, ak by to umožňovala medzinárodná zmluva, ktorou je SR viazaná. Jednotlivé policajné úkony, medzi ktorými však vyšetrovanie nie je uvedené, by mohol pre účely Policajného zboru vykonávať so súhlasom ministra vnútra SR a príslušného orgánu svojho štátu. 

4.	Rada vyzýva EK predložiť návrhy, ktorých cieľom bude, aby represívne orgány mali možnosť vyšetrovať trestné činy týkajúce sa využívania komunikačných elektronických systémov a prijať opatrenia proti ich páchateľom. Rada vyvinie maximálne úsilie na zabezpečenie rovnováhy medzi ochranou osobných údajov a potrebami represívnych orgánov na prístup k údajom pri vyšetrovaní trestných činov.

MV SR v najbližšej dobe zvažuje možnosti zriadenia v štruktúrach Policajného zboru v zmysle acquis communautaire špeciálny útvar pre boj proti počítačovej kriminalite, ktorú je potrebné vybaviť príslušnými kompetenciami a materiálnym vybavením pre možnosť odhaľovania trestnej činnosti páchanej a pripravovanej prostredníctvom komunikačných elektronických systémov (internet).  
	Doposiaľ sa počítačovou kriminalitou páchanou prostredníctvom elektronických systémov v štruktúre Policajného zboru zaoberá odbor ekonomickej kriminality Prezídia Policajného zboru. 
Schválením novely Zákona o Policajnom zbore č. 171/1993 Z.z. a novely Zákona o ochrane osobných údajov č.52/1998 Z.z. bude vytvorený právny rámec ochrany osobných údajov, ako dôležitej podmienky pre výmenu informácií so zahraničnými partnermi, 
 V najbližšej dobe treba iniciovať posunutie termínu účinnosti novely Zákona o policajnom zbore č.171/1993 Z.z. ako aj novely Zákona o ochrane osobných údajov č.52/1998 Z.z. na 1.11.2001.   

5.	EK, Rada a EP musí pri vypracúvaní akéhokoľvek legislatívneho návrhu plne vziať do úvahy jeho možný dopad na boj proti kriminalite a terorizmu. Rada vyzýva EK, aby opätovne preskúmala legislatívu EÚ a uistila sa, že prispieva k vymožiteľnosti práva.

Je nevyhnutné aby predkladateľ u každého legislatívneho návrhu vzal do úvahy jeho možný dopad na boj proti kriminalite a terorizmu, čo je jednou z nových presadzovaných metód prevencie každej kriminality. Zákony majú byť komplexné, aby v nich nebola medzera využiteľná zločinom. Odporúča sa to nielen u zákonov, ale u každého aktu riadenia. 

6.	Rada oceňuje prácu vykonanú Provizórnou jednotkou pre súdnu spoluprácu Pro-Eurojust, vytvorenú pred šiestimi mesiacmi, najmä pri koordinácii vyšetrovaní v oblasti terorizmu. Vyzýva Pro-Eurojust, aby ihneď, avšak najneskôr do 15. októbra 2001, iniciovala stretnutie sudcov ČŠ špecializovaných na boj proti terorizmu s cieľom preskúmať každé opatrenie umožňujúce zabezpečiť dobrú koordináciu vyšetrovaní v oblasti terorizmu, a umožní upozorniť na akékoľvek prekážky v oblasti vzájomnej pomoci v trestných veciach medzi ČŠ. Okrem to Rada potvrdzuje svoje odhodlanie prijať počas svojho decembrového zasadnutia návrh rozhodnutia o vytvorení Eurojustu tak, aby mohol operatívne pôsobiť od začiatku roka 2002.

Na národnej úrovni určiť špecialistov jazykovo zdatných a odborne spôsobilých sudcov a prokurátorov, ktorí sa budú vyškolení a pripravovaní výhradne na problematiku terorizmu tak, aby boli kedykoľvek schopní stať sa členmi medzinárodného vyšetrovacieho tímu. 

7.	Rada rozhodla o urýchlení prepojenia kontaktných miest Európskej súdnej siete na bezpečnú elektronickú sieť. Požiadala generálny sekretariát Rady, aby preskúmala praktické detaily.

   Slovenská republika deklaruje pripravenosť zapojiť sa do spolupráce v rámci Európskej súdnej siete a uvítala by, keby bola bezpečná elektronická Európska súdna sieť sprístupnená aj kandidátskym krajinám. 

Policajná spolupráca / spravodajské služby

8. 	Rada vyzýva Task Force riaditeľov polícií zorganizovať čo najskôr, v každom prípade do 1. novembra 2001, ad hoc stretnutie riaditeľov antiteroristických jednotiek EÚ s cieľom:
 	zlepšiť operatívnu spoluprácu medzi ČŠ a KK;
 	koordinovať opatrenia prijaté ČŠ pre zabezpečenie vysokého stupňa bezpečnosti, vrátane leteckej bezpečnosti;
 	prehodnotiť poslanie skupiny špecialistov pre antiterorizmus;

MV SR prostredníctvom Misie SR pri ES v Bruseli prejaví záujem o účasť na ad hoc stretnutí riaditeľov antiteroristických jednotiek polícií EÚ. V rámci stretnutia ministrov vnútra V4 + Rakúska MV SR bude iniciovať stretnutie protiteroristických jednotiek a následne v čo najkratšom období zorganizuje na území SR stretnutie riaditeľov antiteroristických útvarov štátov Višegrádskej skupiny + Rakúska. V rámci stretnutia budú prerokované závery zo stretnutia Task Force riaditeľov antiteroristických jednotiek členských krajín EÚ, ako aj koordinácia protiteroristických opatrení a zintenzívnenie výmeny informácií medzi partnerskými službami v rámci spolupráce v boji proti terorizmu.

- vyčíslenie prípadných finančných nákladov (odhad) -  50.000. Sk.

9.	Rada pripomína, že pre kvalitné analýzy Europolu je nevyhnutný rýchly prenos akýchkoľvek  závažných informácií z oblasti terorizmu, či už zložkami polície alebo informačnými službami, v súlade s ustanoveniami Europolu. Rada preto poverila riaditeľa Europolu predložiť na zasadnutí Rady JHA v dňoch 6. a 7.12.2001 správu o poskytovaní informácií do analytických registrov otvorených pre otázky terorizmu a doplnil  ju o analýzu prípadných problémov.

Vzhľadom na potrebu nadviazania spolupráce v oblasti výmeny utajovaných skutočností súvisiacich s bojom proti terorizmu je SR pripravená uzavrieť Dohodu s EÚ o výmene a ochrane utajovaných skutočností a Dohodu o spolupráci medzi SR a Europolom,  ktorá by všeobecne pokrývala výmenu operatívnych informácií nielen k terorizmu, ale aj ostatným druhom trestnej činnosti v kompetenciách Europolu.
Iniciovať začatie rokovaní o uzavretí Dohody o spolupráci s Europolom ihneď po nadobudnutí účinnosti novely Zákona o Policajnom zbore č. 171/1993 Z.z. a novely Zákona o ochrane osobných údajov č.52/1998 Z.z.
Novelizovať nariadenie MV SR č. 9 z roku 2001 o vecnej pôsobnosti niektorých služieb Policajného zboru... a vecnú pôsobnosť odboru boja proti terorizmu úradu organizovanej trestnej činnosti správy kriminálnej a finančnej polície Prezídia Policajného zboru zamerať v článku 5 ods.2výslovne, len na  činnosť podľa písm. a) a b), čím by sa mala odbúrať operatívna pátracia činnosť zameraná na odhaľovanie a objasňovanie prípadov násilia (vydieranie, hrubý nátlak a pod.) a mapovaniu zločineckých skupín.
	
Z dôvodu potreby medzinárodnej spolupráce a vytvárania medzinárodných vyšetrovacích tímov je potrebné zabezpečiť:
a)	odborne jazykovo pripravených policajtov;
b)	personálne posilniť útvary Policajného zboru zaoberajúce sa bojom proti terorizmu. 

10.	Rada rozhodla, že v rámci Europolu sa vytvorí na obdobie 6 mesiacov (s možnosťou predĺženia na ďalšie obdobie) skupina špecialistov pre antiterorizmus  a vyzvala ČŠ, aby určili do tohto tímu styčných dôstojníkov z policajných zložiek a zo spravodajských zložiek špecializovaných na túto oblasť, pri plnom rešpektovaní legislatívy, ktorá upravuje ich pôsobenie. Táto skupina je poverená predovšetkým nasledovnými úlohami:
 	zhromažďovať včas všetky dôležité  informácie týkajúce sa aktuálnej hrozby;
 	analyzovať zhromaždené informácie a robiť potrebné operatívne a strategické analýzy;
 	vypracovať dokument hodnotiaci hrozbu na základe získaných informácií. Táto štúdia sa bude zaoberať najmä možnými cieľmi, škodami, potenciálnymi modus operandi, dôsledkami pre bezpečnosť ČŠ (opisom  možných situácií) a bude identifikovať oblasti, v ktorých by mali byť prijaté preventívne opatrenia (letecká doprava, úradné budovy, ochrana ústavných činiteľov, atď.)

 MV SR  bude prezentovať záujem o účasť Slovenskej republiky na stretnutí skupiny špecialistov pre antiterorizmus, ktorá sa vytvorí na obdobie 6 mesiacov (s možnosťou predĺženia).	 
Policajný zbor vyšle najmenej dvoch príslušníkov zaoberajúcich sa problematikou boja proti terorizmu  na intenzívny jazykový kurz anglického jazyka. (predpokladané náklady cca 500. 000,- Sk/2 osoby)
MV SR bude iniciovať v rámci národnej spolupráce zainteresovaných služieb zameraných na boj proti terorizmu vytvorenie pracovnej skupiny pre terorizmus, do ktorej budú okrem expertov PZ nominovaní aj experti Vojenského obranného spravodajstva/Vojenskej spravodajskej služby, Slovenskej informačnej služby. Skupina bude plniť koordinačnú funkciu na národnej úrovni do vytvorenia národného koordinačného orgánu pre boj proti terorizmu vo forme výboru Bezpečnostnej rady SR pre spravodajské služby. Skupina bude poskytovať výstupy nielen orgánom, ale aj centrále Europolu pre analytické účely.
Odporúča sa, aby sa táto skupina zaoberala aj analýzou informácií a vypracovaním hodnotenia rizík. 

11.	Rada žiada Europol, aby aktualizoval prehľad kompetencií, poznatkov a špecializovaných expertíz v oblasti boja proti terorizmu v súlade so spoločnou akciou z 15. októbra 1996.

MV SR má schválený „Rezortný systém riadenia v krízových situáciách vyvolaných teroristickými útokmi“, v ktorom je obsiahnutá úloha implementovať príslušné acquis  zo dňa 15.októbra 1996. 

	Pracovná skupina PS-3 PRENAME vypracovala návrh „Koncepcie bezpečnostného systému SR“, ktorá bude predložená na rokovanie Rady obrany štátu v mesiaci október. V Koncepcii je obsiahnutá úloha spracovať a predložiť Zákon o krízovom riadení s termínom do konca roka 2002.    

12.	Rada vyzvala výbor zriadený podľa čl. 36, aby dohliadal na zabezpečenie čo najlepšej koordinácie medzi Europolom, Pro-Eurojustom a Task Force šéfov polícií.

MV SR zaradí medzi priority vybudovanie pracoviska Europolu, jeho urýchlené personálne zabezpečenie adekvátne odborne jazykovo vybaveným personálom na okamžitú komunikáciu a riešenie požiadaviek zahraničných partnerov. 

13.	V rámci boja proti terorizmu, Rada preskúma možnosť rozšírenia prístupu Schengenského informačného systému ďalším orgánom.

V súčasnosti bolo zriadené pracovisko Schengenského informačného systému (1.4.2001) v štruktúre  Prezídia Policajného zboru, ktoré sa zaoberá prípravou napojenia na Schengenský informačný systém (uvedené sa realizuje ako projekt Phare „Príprava podmienok na vstup do Schengenského priestoru“ a za pomoci predvstupového poradcu).  
Je potrebné personálne obsadiť pracovisko Schengenského informačného systému v štruktúrach Policajného zboru a materiálno-technický ho dovybaviť (odhad nákladov vybudovania národnej centrály Schengenského informačného systému je cca 83 miliónov Sk).

14.  Rada zdôrazňuje význam úlohy bezpečnostných a spravodajských služieb v boji proti terorizmu. Ich spravodajstvo predstavuje neoceniteľnú pomoc pri odhaľovaní možných teroristických hrozieb a  zámerov teroristov a teroristických skupín v ranom štádiu. Spolupráca a výmena medzi týmito službami musí byť zintenzívnená. V snahe urýchliť tento proces sa uskutoční prvé stretnutie riaditeľov týchto spravodajských služieb do 1. novembra 2001, ktorí bez meškania prijmú potrebné kroky na zlepšenie spolupráce. Musí byť posilnená spolupráca medzi policajnými zložkami, vrátane Europolu, a spravodajskými službami.

Ministerstvo vnútra SR prerokuje v krátkom čase so zástupcami Slovenskej informačnej služby možnosť  realizácie vzájomnej výmeny relevantných informácií s Europolom. V tejto súvislosti sa predpokladá s materiálnym vybavením pre zabezpečenie bezpečného prenosu informácií (odhad nákladov cca 500.000,- Sk). 
V súvislosti s prípravou Ústavného zákona o bezpečnosti SR je potrebné zvážiť možnosť vytvorenia výborov ako stálych pracovných orgánov Bezpečnostnej rady Slovenskej republiky, tak aby sa jeden z výborov zaoberal otázkami spravodajských služieb a bol zároveň národným koordinačným orgánom pre boj proti terorizmu. Výbor by mal okrem iného plniť nasledovné úlohy:
•	vypracovávať dlhodobú, strednodobú a krátkodobú koncepciu boja SR proti terorizmu,
•	spracovávať pre potreby Bezpečnostnej rady SR, vlády SR, Národnej rady SR a iných štátnych orgánov na základe podkladov zainteresovaných subjektov operatívne a  strategické analýzy o hrozbách a rizikách vyplývajúcich z aktivít medzinárodného terorizmu a extrémizmu,
•	plniť funkciu koordinátora činnosti subjektov zainteresovaných v boji proti terorizmu (Policajný zbor, Vojenského obranného spravodajstva/Vojenskej spravodajskej služby, Slovenskej informačnej služby);

V tejto súvislosti  je takisto potrebné zabezpečiť zintenzívnenie priamej výmeny relevantnných informácií medzi Policajným zborom, Vojenským obranným spravodajstvom/Vojenskou spravodajskou službou a Slovenskou informačnou službou. 
15.	Rada poveruje výbor zriadený podľa článku 36 Zmluvy o EÚ pripraviť ľahší a rýchlejší variant mechanizmu vyhodnocovania aplikácie a realizácie medzinárodných záväzkov v oblasti boja proti organizovanej kriminalite na národnej úrovni s cieľom definovať spôsoby vyhodnocovania prostredníctvom národných opatrení boj proti terorizmu, napríklad, preskúmanie legislatívy niektorých ČŠ umožňujúcich pristúpiť k legálnemu odpočúvaniu alebo stanoviť  administratívny a technický zoznam teroristických organizácií. Rada by chcela mať k dispozícii hodnotiacu správu do konca roka 2002. Generálny sekretariát Rady prijme z tohto dôvodu dvoch národných detašovaných expertov, ktorí sa špecializujú v oblasti antiterorizmu, pôsobiacich v policajných a spravodajských službách.

Slovenská republika vyjadruje záujem o účasť na vyhodnocovaní aplikácií a realizácii medzinárodných záväzkov v oblasti boja proti organizovanej kriminalite a podieľať sa na preskúmavaní  legislatívy v tejto oblasti.
  	Bude potrebné iniciovať návrh pre rekodifikačnú komisiu Trestného práva na zahrnutie definície terorizmu spracovanej Európskou komisiou do národnej legislatívy.

16.	Rada vyzýva ČŠ, aby sa vzájomne informovali o praktických opatreniach prijatých na národnej úrovni v oblasti boja proti terorizmu (kontroly letísk, cezhraničné kontroly, kontrola rýchlodráh, kontroly na vonkajších hraniciach EÚ, atď.) a poveruje skupinu „Terorizmus“ v spolupráci s Europolom urobiť inventarizáciu týchto opatrení a vypracovať poplachové a zásahové plány v prípade teroristických aktivít, ktoré by mali cezhraničný charakter.

   Slovenská republika vyjadruje svoj záujem participovať pri vykonávaní inventarizácie opatrení prijatých v boji proti terorizmu a vypracovaní poplachových a zásahových plánov v prípade teroristických aktivít aj za účasti Slovenskej republiky.
   Po  teroristických útokoch na USA Slovenská republika prijala radu opatrení na medzinárodných letiskách cezhraničných kontrolách a na predpokladanej vonkajšej hranici s Ukrajinou. Opatrenia sú zamerané na zabezpečenie bezpečnosti cestujúcich v lietadlách zvýšenou ochranou a kontrolou verejných priestorov letiska, sprísnenej kontrole osôb a batožín pred vstupom na palubu lietadiel, bezpečnostná kontrola lietadiel pred odletom, zvýšená ostraha letových dráh a ostatných častí letísk. Na cezhraničných kontrolách je osobitná pozornosť venovaná kontrole cestovných dokladov občanov krízových štátov a víz Slovenskej republiky zameraná na odhaľovanie falzifikátov, vykonávajú sa osobné a batožinové kontroly vytypovaných cestujúcich a získavajú sa informácie k záujmovým osobám. Na vonkajšej hranici bola dočasne posilnená ochrana zelenej hranice v spolupráci s Armádou SR. (Rámcová dohoda o zabezpečení vojakov Armády SR vyčlenených na zabezpečení ochrany štátnej hranice SR zo dňa 5.10.2001).
	Na zabezpečenie trvalého posilnenia ochrany štátnej hranice je potrebné doplniť počet policajtov asi o 200 policajtov a náklady spojené s doplnením najnutnejších technických prostriedkov sa odhadujú 200 mil. Sk.
Legislatívne a inštitucionálne doriešiť ochranu civilnej leteckej dopravy na úroveň štátov Európskej únie, čo si vyžaduje doplnenie počtu policajtov asi o 100 policajtov a náklady spojené s riešením bezpečnosti letísk (inštitucionálne, organizačné, personálne, materiálno technické) v rámci pôsobnosti MV SR sa odhadujú na 100 mil. Sk.

	Vybudovanie výcvikových priestorov útvaru osobitného určenia (100 mil. Sk), rekonštrukcia areálu útvaru osobitného určenia (200 mil. Sk), dovybavenie útvaru MTZ (50 mil.Sk), dovyzbrojenie útvaru osobitného určenia určeného na boj proti terorizmu (odhad nákladov cca 20 mil.Sk).

17.	Rada sa rozhodla predkladať každoročne Európskemu parlamentu správu s názvom TE-SAT (Situácia a trendy terorizmu), ktorá bude informovať o stave terorizmu v EÚ v priebehu posledných dvanástich mesiacov a analyzovať predpokladané tendencie (dokument 8466/2/01 ENFOPOL 41 REV 2).

Navrhuje sa správu o situácii  a trendoch terorizmu (TE-SAT) predkladať pravidelne každoročne do vlády SR a NR SR, ktorá bude informovať o stave terorizmu v SR v priebehu posledných dvanástich mesiacov a analyzovať predpokladané tendencie. Túto správu pripravovať po formálnej stránke tak, aby spĺňala požiadavky pravidelných správ TE-SAT predkladaných Európskemu parlamentu.
Od roku 1998 Slovenská republika pravidelne v skupine COTER (pracovná skupina pre terorizmus členských a kandidátskych krajín EÚ, zastrešuje ju Európska komisia) predkladá informáciu o situácii v  terorizme v SR.  

18.	Rada vyjadrila súhlas s procedúrou rýchlych výmen informácií o teroristických incidentoch uvedenú v dokumente 10524/501/ ENFOPOL 69 REV 5.

     stanovisko je zhodné so stanoviskom k opatreniu č. 9

19.	Rada vyzýva ČŠ zintenzívniť spoluprácu v rámci EÚ týkajúcu sa metód detekcie výbušnín a zbraní a dohľadu nad výrobou, skladovaním, prevozom a obchodovaním so zbraňami a s výbušninami. Vyzýva tiež Komisiu, aby preskúmala možnosť prijatia opatrení, ktoré by viedli v väčšej harmonizácii v tých oblastiach, kde sa to ukáže potrebné, ako aj v oblasti vydávania zbrojného pasu.

Pri príprave novely zákona o zbraniach a strelive je potrebné implementovať acquis communautaire a zintenzívniť spoluprácu s krajinami EÚ, aby došlo k maximálnej harmonizácii ustanovení týkajúcich sa vydávania zbrojného pasu a kategorizácie zbraní. Úloha predložiť uvedený návrh zákona na rokovanie vlády SR bola stanovená na druhý polrok 2002. V zmysle smernice č.91/477/EHS bude potrebné zaviesť štyri kategórie zbraní: zakázané, podliehajúce povoľovaciemu konaniu a evidenčnej povinnosti, zbrane podliehajúce ohlasovacej povinnosti a ostatné zbrane. Zároveň bude potrebné upraviť aj poskytovanie informácií o pohybe zbraní cez štátne hranice a podmienky prevádzkovania koncesovaných živností súvisiacich so zbraňami a strelivom.
Zabezpečiť urýchlený podpis a pristúpenie k protokolu OSN o zbraniach a strelive 55/255 z 8.6.2001.
Navrhujeme vytvoriť na medzirezortnej úrovni orgán pre kontrolu obchodovania so zbraňami, výbušninami, vysokorizikovými chemickými, jadrovými a obdobnými nebezpečnými materiálmi,  v ktorom by boli zastúpení špecialisti z rezortu ministerstva vnútra,  ministerstva hospodárstva, ministerstva financií prípadne iných zainteresovaných orgánov štátnej správy. Činnosť tohto orgánu by bola prioritne zameraná na kontrolu výroby, a obchodovania so zbraňami a výbušninami od momentu výroby až po odberateľa.
	Je potrebné dovybavenie odborného kriminalistického pracoviska (kriminalistického a expertízneho ústavu PZ) o prístroj na špeciálnu detekciu výbušnín (Náklady cca. 3,8 mil. Sk)

Financovanie terorizmu

20.	Rada vyzýva ČŠ ratifikovať v čo najkratšom čase dohovory zamerané na prevenciu a boj proti financovaniu terorizmu a najmä Dohovor OSN o potláčaní financovania terorizmu, a prijať príslušné opatrenia. Po vyjadrení Európskeho parlamentu Rada prijme protokol k Dohovoru o vzájomnej pomoci v trestných veciach medzi ČŠ z 29. mája 2000.

Medzinárodný Dohovor OSN o potláčaní financovania terorizmu  podpísala Slovenská republika dňa  26.januára 2001 na základe uznesenia vlády SR č. 1018 zo dňa 6.decembra 2000, v ktorom sa v bode C.1 ukladá  ministrovi spravodlivosti a ministrovi vnútra predložiť na rokovanie vlády SR návrhy na legislatívne zabezpečenie záväzkov vyplývajúcich z ustanovení tohto Dohovoru v trestnoprávnom systéme SR. V bode C.2 ukladá  ministrovi zahraničných vecí v termíne do 30. júna 2002 predložiť podpísaný Dohovor na rokovanie vlády SR s návrhom na ďalšie opatrenia.
Ratifikácia uvedeného Dohovoru zo strany SR je závislá na jeho implementovaní do Trestného zákona, čo sa má vykonať v rámci rekodifikácie Trestného zákona – termín účinnosti rekodifikovaného Trestného zákona začiatkom roku 2003 sa v terajšej situácii ukazuje vo vzťahu k terorizmu ako neskorý. Preto je potrebné vykonanie požadovaných zmien Trestného zákona novelizáciou. 

    21.	  EÚ a ČŠ opätovne preskúmajú platné  právne nástroje RE a EÚ v snahe zabezpečiť väčšiu koherenciu a lepšiu účinnosť  a zároveň dbať o to, aby bankové systémy neumožňovali zjednodušovať výber a transfer fondov financujúcich terorizmus, vrátane tých, ktoré pochádzajú z kriminálnych aktivít spojených s drogami. Rozhodli sa rýchlo prijať opatrenia, ktoré rozšíria mechanizmy výmeny automatických informácií medzi  národnými jednotkami finančného spravodajstva o údajoch týkajúcich sa akýchkoľvek zdrojov financovania terorizmu.

Slovenská republika podpísala a ratifikovala Dohovor Rady Európy o praní špinavých peňazí, vyhľadávaní, zabavení a  konfiškácii ziskov z trestnej činnosti číslo 141/1990 a dohovor vstúpil do platnosti 1. 9. 2001. V súčasnej dobe neexistujú závažné bariéry, ktoré by bránili mechanizmom automatickej výmeny informácií medzi národnými jednotkami finančného spravodajstva, týkajúcich sa akýchkoľvek zdrojov financovania terorizmu (ale nielen terorizmu, ale aj akejkoľvek inej závažnej trestnej činnosti). V tejto súvislosti je potrebné spomenúť, že Rada ES prijala dňa 17. októbra 2000 Rozhodnutie o dojednaniach pre spoluprácu medzi finančnými spravodajskými jednotkami členských štátov v súvislosti s výmenou informácií (2000/642/JHA). Rozhodnutie je bez akýchkoľvek problémov aplikovateľné i v podmienkach Slovenskej republiky. Z pohľadu aplikácie princípov na ktorých je postavený projekt Pro-Eurojust – spoločný justičný priestor v rámci EU, je rozhodnutie (2000/642/JHA) prelomovým, pretože zaväzuje jednotlivé štáty k zabezpečeniu podmienok výmeny informácií získaných finančnými spravodajskými jednotkami, bez ohľadu na charakter jednotky, samozrejme za dodržania  základných podmienok, ktoré sú vo všeobecnosti založené na základných podmienkach definovaných Egmont Group.
           Inštitucionálne podmienky na výmenu informácií sú splnené od roku 1997, kedy bola slovenská finančná spravodajská jednotka akceptovaná ako jednotka spĺňajúca definíciu finančnej spravodajskej jednotky (Financial intelligence Unit – FIU), stanovenú Egmont Group. Táto definícia je totožná s definíciou deklarovanou rozhodnutím Rady ES číslo  (2000/642/JHA). Legislatívne podmienky sú definitívne splnené tým, že dňom 1. 9. 2001 nadobudol pre Slovenskú republiku účinnosť Dohovor Rady Európy o praní špinavých peňazí, vyhľadávaní, zabavení (zmrazovaní) a  konfiškácii ziskov z trestnej činnosti číslo 141/1990. Technologické zabezpečenie výmeny informácií je tak isto zabezpečené tým, že slovenská finančná spravodajská jednotka (FIU) je pripojená na systém bezpečnej komunikácie – Egmont Secure Web System. Otázka personálneho zabezpečenia slovenskej finančnej spravodajskej jednotky, ktorá je začlenená v štruktúre úradu finančnej polície, bola postupne koncepčne riešená zo stavu 8 pracovníkov v roku 1997 na súčasných 22. 

22.	Rada po vyjadrení parlamentu prijme v čo najkratšom čase návrh rámcového rozhodnutia týkajúci sa výkonu rozhodnutí o zmrazení majetku a zabezpečení dôkazov v EÚ, ktorého pôsobnosť bude musieť byť rozšírená na trestné činy spojené s terorizmom ako aj návrh smernice týkajúcej sa prevencie zneužívania finančného systému za účelom prania špinavých peňazí.

         Zákon NR SR č. 367/2000 Z.z. o ochrane pred legalizáciou príjmov z trestnej činnosti, je účinný od 1. 1. 2001. Do zákona boli včlenené aj inštitúty z návrhu novely Direktívy ES č.91/308/EEC o zabránení zneužívania finančného systému pre účely prania špinavých peňazí, ktorou by mala byť rozšírená pôsobnosť v súčasnosti platnej Direktívy, pričom tieto inštitúty ešte nie sú v podmienkach EÚ prijaté (napríklad široké spektrum povinných osôb definovaných v § 3 zákona). Otázka výkonu rozhodnutí cudzokrajných súdov bola vyriešená novelou Trestného poriadku, ktorým bol definovaný tento inštitút v rámci § 384e Trestného poriadku. Vypátranie, zaistenie, zabavenie (zmrazenie) majetku z trestnej činnosti nie je v právnom poriadku SR zabezpečené dostatočne, čo sa týka EÚ aj v negociáciách ku kapitole 24. Riešením problému bola poverená zmiešaná pracovná skupina Ministerstva spravodlivosti pod vedením vedúceho úradu D. Lipšica. 
 V rámci aktuálneho stavu neexistujú iné možnosti na zabavenie (zmrazenie) majetku osôb, ktoré sú podozrivé z trestnej činnosti teroru alebo podporujúcich teroristické aktivity, ako inštitúty, ktoré poskytuje Trestný poriadok (odňatie veci podľa §-u 79, zaistenie účtov podľa §-u 79c a zadržanie zásielky podľa §-u 86, odpočúvanie a záznam telekomunikačnej prevádzky podľa §-u 88, kontrolovaná dodávka podľa §-u 88a, použitie agenta podľa §-u 88b a ochrana svedka podľa §-u 101 ods.7) resp. zákon o Policajnom zbore (oprávnenie zaistiť vec podľa §-u 21, oprávnenie pri odhaľovaní daňových únikov a nezákonných finančných operácií podľa §-u 29a). V záujme zachovania základných ľudských práv a slobôd bude zrejme možné pri zabavení (zmrazovaní) majetku osôb podporujúcich terorizmus vychádzať len z týchto predpokladov. 

Odporúča sa rekodifikačnej komisii trestného práva zvážiť možnosť zavedenia tzv. „obrátenia dôkazného bremena“ v konaní o prípadoch podozrenia z trestných činov súvisiacich s terorizmom (resp. vo všeobecnosti v konaní o obzvlášť závažných trestných činoch - § 41 ods. 2 Trestného zákona). Tieto inštitúty („reverse burden of proof“) sú už v rôznych modifikáciách aplikované v niektorých krajinách západného sveta (USA, Veľká Británia, Írsko). V takom prípade by na základe rozhodnutia prokurátora resp. sudcu mohlo byť rozhodnuté o tom, že podozrivý je povinný dokázať legálny zdroj finančných prostriedkov resp. majetku. V štádiu pred rozhodnutím súdu by mohol byť majetok s využitím aktuálnych ustanovení Trestného poriadku odňatý alebo zaistený na účte (§§ 79 a 79c ). V prípade neschopnosti podozrivého dokázať legálny spôsob nadobudnutia majetku, by súd rozhodol o prepadnutí majetku (§ 51 Trestného zákona) a vlastníkom prepadnutého majetku by sa stal štát (§ 52 Trestného zákona). 
 
23.	Rada počas svojej schôdze dňa 16. októbra 2001 (spoločné zasadnutie JHA a ECOFINu) preskúma možnosť prijatia opatrení vo vzťahu k štátom a územiam odmietajúcim spoluprácu, ktoré identifikovala GAFI s cieľom zintenzívniť boj proti financovaniu terorizmu.

Okrem riešenia otázky vkladných knižiek na doručiteľa sa navrhuje aj vyriešenie problému čiastočného nespĺňania ďalších 5 hodnotiacich kritérií FATF (FATF Financial Action Task Force resp. GAFI - skupina pre finančné záležitosti) tak, aby prípadné posunutie prahu hranice pre zaradenie resp. nezaradenie do zoznamu, (čo sa pravdepodobne v súvislosti s celosvetovou kampaňou proti terorizmu stane), Slovenskú republiku neohrozilo. Nedostatky definované v správe FATF možno zhrnúť do nasledovných oblastí, pričom tieto oblasti sa vo vzťahu k 25 hodnotiacim kritériám prelínajú, pričom dôležité sú najmä:        
1. otázka skutočného beneficienta transakcie – kritériá  4, 5, 13 a 14
Principiálne je tento problém spojený s vkladnými knižkami na doručiteľa, ale aj napríklad s neexistenciou povinnosti klienta deklarovať smerom k povinným osobám (najmä finančným inštitúciám) svoj vzťah k majetku, resp. finančným prostriedkom, s ktorými nakladá (neexistuje všeobecná povinnosť deklarovať, či klient koná vo svojom mene so svojim vlastným majetkom alebo s majetkom tretej osoby). 
2. otázka komplexnosti pokrytia finančných inštitúcií v rámci povinností vyplývajúcich zo zákona NR SR č. 367/2000 Z.z. o ochrane pred legalizáciou príjmov z trestnej činnosti – kritériá  1 a 23
 V rámci týchto čiastočne nesplnených hodnotiacich kritérií chýba podľa FATF  povinnosť orgánov dohľadu a kontroly hlásiť úradu finančnej polície neobvyklé obchodné operácie, ktoré identifikujú tieto orgány počas výkonu svojej činnosti.
3. otázka výkonu dohľadu nad jednotlivými povinnými osobami, resp. otázka dohľadu nad plnením povinností vyplývajúcich zo zákona NR SR č. 367/2000 Z.z. o ochrane pred legalizáciou príjmov z trestnej činnosti – kritériá 1, 14 a 23
 V tejto oblasti ide najmä o otázku výkonu dvojkoľajnosti dohľadu a kontroly (príslušné orgány dohľadu a povoľovacie orgány a úrad finančnej polície), ako aj o nedostatočnú administratívnu kapacitu orgánov kontroly a dohľadu.
 4. otázka zrušenia vkladných knižiek na doručiteľa, resp. sprísnenie  legislatívneho prostredia regulujúceho nakladanie s vkladnými knižkami na doručiteľa (v správe uvádzané ako anonymné vkladné knižky, resp. anonymné účty) – kritérium 4
           V návrhu materiálu predkladanom do vedenia Ministerstva vnútra SR a následne do vlády sa navrhuje riešiť otázku vkladných knižiek na doručiteľa opätovnou novelou Občianskeho zákonníka, ktorá bude sprísňovať režim nakladania s vkladnými knižkami na doručiteľa takým spôsobom, aby toto riešenie bolo prijateľné pre FATF. V rámci problému 5 kritérií (číslo 1, 5, 13, 14 a 23), týkajúcich sa rôznych oblastí, ktoré sú splnené len čiastočne, sa navrhuje spracovať hĺbkovú analýzu týchto nedostatkov a navrhnúť spôsob ich odstránenia tak, aby pri opätovnom hodnotení situácie v Slovenskej republike v rokoch 2002 a 2003 neboli tieto nedostatky zo strany FATF opäť zvýrazňované, a tým bolo minimalizované riziko zaradenia Slovenskej republiky na zoznam nespolupracujúcich krajín a teritórií FATF. 
V oblasti financovania terorizmu do slovenského právneho poriadku prevziať odporúčania Dohovoru OSN o potláčaní financovania terorizmu. V tejto súvislosti iniciovať úplne novú právnu  normu, ktorá by relevantne upravovala v SR túto oblasť. Ustanovenie § 79c Trestného poriadku o zaistení účtu, ale ani zákon č. 367/2000 o ochrane pred legalizáciou príjmov z trestnej činnosti a o zmene a doplnení niektorých zákonov túto problematiku špeciálne neriešia. Pre akútne riešenie by prichádzala  do úvahy novelizácia citovaného zákona rozšírením pojmu „legalizácia príjmov z trestnej činnosti“, resp. „neobvyklá obchodná operácia“ o prípady použitia alebo iného nakladania s príjmami alebo s iným majetkom s cieľom financovania  terorizmu a extrémizmu.

Opatrenia na hraniciach

24. 	Rada vyzvala kompetentné orgány ČŠ posilniť kontroly na vonkajších hraniciach a požiadala Task Force policajných riaditeľov preskúmať v čo najkratšom čase spôsoby tohto posilnenia a predložiť informáciu o tom na decembrovom zasadnutí Rady. Rada vyzýva kompetentné orgány ČŠ ihneď posilniť opatrenia týkajúce sa dohľadu uvedené v článku 2 odsek 3 Aplikačného dohovoru Schengenskej zmluvy.

K posilneniu kontroly na vonkajších hraniciach viď vyhodnotenie bodu 16.
Opatrenia uvedené v článku 2 odsek 3 Aplikačného dohovoru Schengenskej zmluvy Slovenská republika vykonať nemôže, nakoľko nemá so žiadnou krajinou zrušené kontroly na hraniciach.
Iniciovať urýchlené prijatie ústavného zákona o Národnej bezpečnosti Slovenskej republiky a ďalších súvisiacich právnych noriem.

25.	Rada odporúča ČŠ čo najväčšiu ostražitosť pri vydávaní identifikačných preukazov a povolení na pobyt (najmä pokiaľ ide o duplikáty). Zároveň odporúča pristupovať k systematickejším kontrolám identifikačných dokumentov v snahe odhaľovať akékoľvek falzifikáty.

MV SR v rámci kontroly pobytu zameria svoju činnosť na postupnú a systematickú kontrolu vydaných identifikačných poukazov a povolení na pobyt cudzincom v snahe odhaľovať ich falzifikáty. 
MV SR zabezpečí pravidelné aktualizovanie databázy osôb podozrivých z teroristickej činnosti v evidencii TEROR .
Odporúčanie v tomto bode má priamy súvis so zabezpečením výkonu návrhu „zákona o pobyte cudzincov a doplnení niektorých zákonov“, ktorého účinnosť je predpokladaná od 1. apríla 2002. Predpokladá sa súhrnný dopad na štátny rozpočet Slovenskej republiky na rok 2002 vo výške 132, 707 mil. Sk.

26.	Rada vyzýva ČŠ uplatňovať maximálnu prísnosť pri vydávaní víz a s týmto cieľom tiež posilniť miestnu konzulárnu spoluprácu. Vyzýva tiež Komisiu, aby prezentovala návrhy, ktorých cieľom by bolo vytvoriť sieť výmeny informácií, týkajúcich sa vydaných víz.

Ministerstvo vnútra SR navrhuje sprísniť vydávanie víz a posilnenie miestnej konzulárnej spolupráce. Odporúča sa vyžadovať stanoviská pre udeľovanie víz cudzincom, ktorí sú občania alebo pochádzajú z vybraných krízových štátov z úradu hraničnej a cudzineckej polície Prezídia Policajného zboru počnúc od 1.11. 2001. Uvedený postup je možný v súčasnosti zabezpečiť len písomnou formou a jeho trvalé zavedenie do konzulárnej praxe sa predpokladá po vybudovaní  on-line systému prepojenia výmeny informácií medzi MZV SR a konzulárnymi úradmi SR v zahraničí a následne prepojenie informačného systému s MV SR. 
Právny rámec pre aplikáciu týchto ustanovení bude vytvárať navrhovaný nový zákon o pobyte cudzincov  a pripravovaný zákon o utečencoch (azylový zákon).
Zriadenie pracoviska na konzultáciu víz na MV SR si podľa odhadu vyžiada 10 policajtov a asi 2 mil. Sk a ďalšie ročné prevádzkové náklady do 150 tis. Sk. Náklady spojené s vybudovaním on-line systému medzi MZV SR a konzulárnymi úradmi SR v zahraničí určí MZV SR.

27.	Rada vyzýva štáty podieľajúce sa na Schengenskom informačnom systéme využívať systematickejšie dopĺňanie systému o upozornenia  v zmysle článkov 95, 96 a 99 Aplikačného dohovoru k Schengenskej zmluve.

Slovenská republika trvalo využíva upozornenia v rozsahu stanovenom v článkoch 95,96 a 99 Aplikačného dohovoru k Schengenskej dohode len na národnej úrovni formou evidencií JB, TB, TEROR a INO a je potrebné aby všetky oprávnené policajné zložky v rámci tohto informačného systému zintenzívnili svoju činnosť a tým vytvorili podmienky pre prijímanie opatrení na štátnej hranici. Výmena informácií medzi informačným systémom SR a štátmi EÚ začlenenými v SIS bude možná tak, ako je uvedené v stanovisku k bodu č. 13.

stanovisko je obdobné so stanoviskom k opatreniu č. 13

28.	Rada preskúma spôsoby koordinovaného prístupu ČŠ pri možnostiach, ktoré poskytuje Aplikačný dohovor k Schengenskej zmluve, najmä článok 2 odsek 2, v prípade mimoriadne závažnej teroristickej hrozby (pozn. možnosť dočasného znovuzavedenia kontrol na interných hraniciach).

Toto opatrenie nemôže Slovenská republika vykonať, nakoľko nemá so susednými štátmi zrušenú kontrolu na hraniciach a teda ju nemusí opätovne zaviesť tak, ako je to možné medzi štátmi Schengenskej dohody, ktoré kontroly na spoločných hraniciach zrušili.

29.	Rada vyzýva Komisiu, aby urýchlene preskúmala vzťahy medzi zabezpečovaním internej bezpečnosti a ich súladu s povinnosťami a nástrojmi medzinárodnej ochrany.

Prostredníctvom Misie Slovenskej republiky pri Európskych spoločenstvách v Bruseli vyjadrí SR záujem o účasť na preskúmavaní vzťahov medzi zabezpečovaním internej bezpečnosti a ich súladu s povinnosťami a nástrojmi medzinárodnej ochrany. MV SR v tejto súvislosti požiada o bližšie vysvetlenie obsahu  tohoto opatrenia za účelom prijatia vlastných praktických opatrení.

30.	Rada sa rozhodla  urýchlene preskúmať situáciu, týkajúcu sa krajín a regiónov, kde hrozí, že dôjde k obrovským pohybom obyvateľstva na základe zvyšujúceho sa napätia vyplývajúceho z útokov proti Spojeným štátom a vyzýva Komisiu, aby v spolupráci s ČŠ  preskúmala možnosti provizórne aplikovať smernicu Rady, týkajúcu sa dočasnej ochrany, v prípade, že by museli byť v EÚ prijaté osobitné  ustanovenia v tejto oblasti.
MV SR vykoná analýzu regiónov (štáty a regióny), v ktorých je predpoklad, že dôjde k pohybom obyvateľstva na základe zvyšujúceho sa napätia vyplývajúceho z útokov proti Spojeným štátom a urýchlene iniciuje rokovania so susednými štátmi (podľa tokov nelegálnej migrácie) na posilnenie ochrany vzájomných hraníc, osobitne s Ukrajinou a Maďarskom, za účelom koordinácie opatrení na ochranu východných  hraníc. Za týmto účelom už bola vykonaná príslušná iniciatíva v rámci stretnutia ministrov vnútra členských štátov V4 na zasadnutí dňa 10.10.2001 v Maďarsku, kde bolo dohodnuté, že v mesiaci október sa v ČR uskutoční rokovanie hraničných orgánov V4, ktorého cieľom bude určiť a vykonať opatrenia na zvýšenie účinnosti ochrany spoločných hraníc na predpokladanom postupe nelegálnej migrácie z konfliktných regiónov.
MV SR v termíne do 31.10.2001 prehodnotí aktuálnosť zoznamu štátov zaradených v osobitnom vízovom režime a s prihliadnutím na aktuálny vývoj v súvislosti s teroristickými útokmi rozhodne o prípadnom zaradení ďalších štátov, u ktorých sa následne uplatnia sprísnené opatrenia v oblastí vydávania víz SR platné pre občanov štátov, ktoré sú zaradené v tomto zozname.
Slovenská republika môže v tomto bode prijať len horeuvedené opatrenia ale sa nemôže vyjadriť k aplikácii opatrení, ktoré obsahuje smernica Rady týkajúca sa dočasnej ochrany, nakoľko tento dokument je dôverný a jeho obsah je prístupný len členským štátom EU.
Na základe odhadov, by bolo potrebné na elimináciu nelegálnych migračných prúdov a kontrolu vnútrozemia vyčleniť finančné prostriedky vo výške asi 200 mil. Sk. Z toho by bolo na doplnenie automobilovej techniky asi 110 mil., na doplnenie výpočtovej techniky asi 33 mil., na doplnenie prístrojov na nočné videnie asi 44 mil. a zvyšných 13 mil. Sk na ostatnú techniku.

Ostatné opatrenia

31.	Rada víta okamžité prijatie návrhu EK na vytvorenie mechanizmu v oblasti koordinácie opatrení na civilnú ochranu.

Slovenská republika ako kandidátska krajina podporuje rozhodnutie Rady EÚ z 26.9.2001 č. 10976/01 o vytvorení mechanizmu v oblasti koordinácie opatrení na CO, s dôrazom na :

1.	Podporu súčasného akčného programu spoločenstva v oblasti CO so zameraním na dostupnú podporu v prípade veľkých nebezpečenstiev, ktoré si vyžadujú rýchlu reakciu.
2.	Zjednodušenie mobilizácie zásahových skupín, expertov a iných zdrojov.
3.	Posilnenie štruktúry spoločenstva s dôrazom na zlepšenie monitorovacích, informovacích a komunikačných systémov.
4.	Prevenciu, ktorá má veľký význam v ochrane pred prírodnými, technologickými a enviromentálnymi katastrofami.
5.	Prípravné programy pre hodnotiace zásahové skupiny, so zameraním na zvýšenie ich flexibility, efektivity a vzájomnú koordináciu.

32.	Rada žiada, aby sa na svojom mimoriadnom stretnutí v októbri v Knokke generálni riaditelia civilnej ochrany zamerali, na reakciu orgánov CO v prípade závažného teroristického útoku na území EÚ alebo mimo nej, s cieľom identifikovať okruhy pre ďalšiu prácu,  oblasti vyžadujúce zvýšenú spoluprácu atď.

Z dôvodu každoročného krátenia finančných prostriedkov na modernizáciu technického zabezpečenia systémov varovania obyvateľstva a vyrozumenia osôb  je časový sklz tejto modernizácie oproti pôvodnému harmonogramu približne dva roky. K zmene nepriaznivého stavu v tejto dôležitej oblasti zabezpečenia ochrany života a zdravia občanov je potrebné v roku 2002 navýšenie rozpočtu úradu CO o 304 mil. Sk. 
Výstavbu autonómnych systémov varovania a vyrozumenia na vodohospodárskych dielach realizuje Ministerstvo pôdohospodárstva SR s termínom jeho ukončenia do roku 2004 za predpokladu, že zo štátneho rozpočtu budú pravidelne ročne prideľované finančné prostriedky podľa schváleného harmonogramu výstavby. 
V oblasti informačného systému civilnej ochrany z hľadiska jednotného dátového geomodelu regiónu plne kompatibilného s geografickými informačnými systémami používanými v NATO a v susedných krajinách bude potrebné navýšenie rozpočtu úradu CO o  60 mil. Sk.

	Na prebudovanie výstražného radiačného monitorovacieho systému je potrebné začať s obnovou sond, ktoré sú staršie ako 6 rokov, bude potrebné navýšenie rozpočtu úradu CO o 1,4 mil. Sk.
Pre kontrolné chemické laboratória CO (KCHL CO) na svoju personálnu, odbornú a materiálnu pripravenosť na vykonávanie analýz biologických otravných látok, vysoko toxických látok a prípravu modulov 1 a 2 do roku 2005 je potreba navýšenia rozpočtových prostriedkov na vybavenie KCHL CO (vrátane vybavenia modulov) 32,2 mil. Sk. Na zvyšovanie kvalifikácie zamestnancov KCHL CO je potrebné ročné navýšenie rozpočtu úradu CO o 0,5 mil. Sk.
	
	Nakoľko Slovenská republika nie je pripravená riešiť situácie po použití biologických prostriedkov, je nevyhnutné, aby Ministerstvo zdravotníctva SR vytvorilo informačné centrum pre sledovanie vývoja, výroby, produkcie a skladovania biologických a toxínových zbraní vrátane jeho personálneho a materiálneho vybavenia. Preto sa vyžaduje aby ministerstvo zdravotníctva navrhlo organizačné, materiálne a personálne zabezpečenie likvidácie následkov použitia bojových biologických prostriedkov.

V oblasti zabezpečovania ukrytia bola v rokoch 1998 – 2000 plánovaná potreba finančných prostriedkov  170,0 mil. Sk. Z uvedenej sumy bolo na údržbu ochranných stavieb pridelených len 2,196 mil. Sk a na ich dostavbu neboli pridelené žiadne finančné prostriedky. 

Na vzdelávanie a prípravu sú každoročne požadované odbormi CO obyvateľstva okresných úradov a krajských úradov finančné prostriedky vo výške, aby vzdelávanie a príprava bola zabezpečená na 100 %. Skutočnosť je však taká, že finančné prostriedkov sú každoročné prideľované len vo veľmi malej čiastke približne 20 000 Sk na jeden okres, čo v sumáre pre celú SR 1,56 mil. Sk. Skutočná potreba na všetky druhy odbornej prípravy je cca 18,5 mil. Sk ročne.

Ministerstvo vnútra SR pripravilo a predložilo v súlade s plánom legislatívnych úloh vlády Slovenskej republiky na rok 2001 na posúdenie návrh  zákona o integrovanom záchrannom systéme. Pripravovaný návrh zákona si v období od roku 2002 do roku 2007 vyžiada zvýšené nároky na štátny rozpočet v jednorázových kapitálových výdavkoch na vybudovanie komunikačnej a informačnej štruktúry a  koordinačných stredísk integrovaného záchranného systému 226,1 mil. Sk.  Postupným  dobudovávaním koordinačných stredísk integrovaného záchranného systému sa na zabezpečenie ich činnosti od roku 2007 predpokladá navýšenie bežných výdavkov krajských úradov   sumárne  o 25 mil. Sk ročne. Vzhľadom na závažnosť súčasnej situácie bude potrebné skrátiť termín ich dobudovania na rok 2005.
Celkovo si realizácia vyššie navrhnutých opatrení vyžiada v roku 2002 navýšenie rozpočtu úradu CO MV SR a rozpočtov krajských úradov o 325,4 mil. Sk a v nasledujúcich rokoch 2003 až 2007 o 481,1 mil. Sk. Mimo uvedenej sumy je potrebné na skvalitnenie plnenia úloh CO aby bol rozpočet úradu CO MV SR navýšený ročne  o 69,0 mil. Sk.

Splnenie vyššie uvedených požiadaviek si vyžiada nasledovné legislatívne zmeny:
1.	Financovanie výdavkov na civilnú ochranu krajských úradov a okresných úradov realizovať cestou rozpočtovej kapitoly Ministerstva vnútra SR, k čomu vykonať legislatívnu úpravu zákona NR SR č. 303/1995 Z.z. o rozpočtových pravidlách.
2.	Novelizovať zákon NR SR č.366/1999 Z.z. o daniach z príjmov časti § 24 ods. 2 písm. l) a §34 Položky odpočítateľné od základu dane:
•	zahrnúť do výdavkov civilnej ochrany i výdavky právnických osôb a fyzických osôb spojené s výstavbou, modernizáciou, rekonštrukciou ako aj údržbou ochranných stavieb a náväzne ich zahrnúť do odpočítateľnej položky od základu dane z príjmov,
•	zahrnúť do výdavkov civilnej ochrany i výdavky právnických osôb a fyzických osôb spojené s organizáciou, materiálnym vybavením a odbornou prípravou síl a prostriedkov na vykonávanie záchranných, lokalizačných a likvidačných prác po vzniku mimoriadnej udalosti a náväzne ich zahrnúť do odpočítateľnej položky od základu dane z príjmov.
3.	Prepracovať príslušnú legislatívu, hlavne v oblasti refundácie miezd a nákladov tak, aby príprava bola pre fyzické a právnické osoby považovaná za výkon vo verejnom záujme. Tieto osoby by mali maž možnosť znížiť svoj základ pre odvod dane o skutočne vynaloženú sumu, ktorá by bola verifikovaná príslušným orgánom miestnej štátnej správy.
4.	Zapracovať do Nariadenia vlády Slovenskej republiky číslo 157/1997 z 13.mája 1997 o osobitných kvalifikačných predpokladov na výkon niektorých činností v krajských úradoch a okresných úradoch povinnosť účasti zamestnancov odborov civilnej ochrany obyvateľstva okresných úradov a krajských úradov na zvyšovaní si odbornej kvalifikácie v jednotlivých akreditovaných kurzoch vo Vzdelávacom a technickom ústave civilnej ochrany  Slovenská Ľupča.
5.	Zapracovať do Nariadenie ministra vnútra Slovenskej republiky čiastka 53 zo dňa 17.8.1994, ktorým sa upravuje poskytovanie ubytovacích služieb v ubytovacích zariadeniach v rezorte Ministerstva vnútra Slovenskej republiky, aby účastníci z  rozpočtových organizácií absolvujúci odborné akreditované kurzy civilnej ochrany organizované úradom civilnej ochrany Ministerstva vnútra Slovenskej republiky mali ubytovanie bezplatne (navrhované opatrenie realizovať v rámci rezortu MV SR).
6.	Novelizovať zákon NR SR č. 278/1993Z.z. o správe majetku štátu smerom k tomu, aby sa finančné prostriedky získavané z prenájmu ochranných stavieb neodvádzali do štátneho rozpočtu, ale aby bolo možné ich opätovné využitie na údržbu a rekonštrukciu ochranných stavieb.

Na základné materiálne vybavenie zásahových jednotiek ministerstva vnútra proti biologickým a chemickým agensom je potrebné jednorázovo vyčleniť finančné prostriedky vo výške 20,0 mil. Sk. 

33.	Rada odporúča okamžite vykonať opatrenia na zvýšenie bezpečnostných štandardov na letiskách a na palubách lietadiel v súlade s prácou Rady ministrov dopravy. Bezpečnosť letectva musí dosahovať najvyšší možný štandard.

V Slovenskej republike je potrebné posilniť ochranu letištných plôch a kontroly na letiskách, ktoré patria do kompetencie MDPaT SR. 
	Uvedené opatrenie je treba riešiť tak, že MDPaT navrhne za týmto účelom okamžité opatrenia v rámci súčasných možností. Súčasne Ministerstvo vnútra SR začne s prípravou legislatívnych a organizačných opatrení smerujúcich k zmene Zákona č. 143/1999 Z.z. (letecký zákon), výsledkom ktorých bude prechod kompetencie týkajúcej sa ochrany a kontroly na letiskách na zložky MV SR.

Súhrnný prehľad predpokladaných nákladov |
k bodu č. : | Predpokladané náklady :
č. 8 (stretnutie riaditeľov antiteroristických jednotiek) | cca  0,05 mil. Sk
č. 10 (intenzívny jazykový kurz pre špecialistov) | cca 0,5 mil. Sk
č. 13 (pracovisko Schengenského informačného systému) | cca  83 mil. Sk
č. 14 (zariadenie pre bezpečnosť prenosu informácii) | cca 0,5 mil. Sk
č.16 (výstavba výcvikového areálu, rekonštrukcia priestorov útvaru, dovybavenie MTZ, dovyzbrojenie útvaru osobitného určenia určeného na boj proti terorizmu) | cca 370 mil. Sk
č. 19 (prístroj na špeciálnu detekciu výbušnín) | cca  3,8 mil. Sk
č. 24 (zabezpečenie ochrany civilnej leteckej dopravy) | cca 100 mil. Sk
č. 25 (zabezpečene výkonu návrhu „zákona o pobyte cudzincov) | cca 132,707 mil. Sk
č.26 (zriadenie pracoviska  na schvaľovanie víz) | cca 2,15 mil. Sk
bod č. 30 (eliminácia nelegálnych migračných prúdov) | cca  200 mil. Sk
č. 32 (dovybavenie zásahových jednotiek proti bakteriologickým zbraniam) | cca 20 mil. Sk
č. 32 (celkové zabezpečenie potrebné na obnovu a dovybavenie personálu, techniky a materiálu CO) | cca 806,5 mil. Sk
súhrn | cca  1.719,207 mil. Sk.

Súhrnný prehľad predpokladaných nákladov- v krátkej dobe |
k bodu č. : | Predpokladané náklady :
č. 8 (stretnutie riaditeľov antiteroristických jednotiek) | cca  0,05mil. Sk
č. 16 (dovyzbrojenie útvaru osobitného určenia určeného na boj proti terorizmu ) | cca 20 mil. Sk
č. 19 (prístroj na špeciálnu detekciu výbušnín) | cca  3,8 mil. Sk
č.26 (zriadenie pracoviska  na schvaľovanie víz) | cca 2,15 mil. Sk
č. 30 (eliminácia nelegálnych migračných prúdov) | cca  200 mil. Sk
č. 32 (dovybavenie zásahových jednotiek proti bakteriologickým zbraniam) | cca 20 mil. Sk
súhrn | cca  246 mil. Sk.

Súhrnný prehľad predpokladaných nákladov - na rok 2002 |
k bodu č. : | Predpokladané náklady :
č. 10 (intenzívny jazykový kurz pre špecialistov) | cca 0,5 mil. Sk

č. 13 (pracovisko Schengenského 
informačného systému)

cca 10 mil. Sk

č. 14 (zariadenie pre bezpečnosť prenosu informácii) | cca 0,5 mil. Sk
č. 16 (rekonštrukcia a dovybavenie automobilovou technikou ÚOÚ) | cca 250 mil. Sk
č. 24 (zabezpečenie ochrany civilnej leteckej dopravy) | cca 100 mil. Sk

č. 25 (zabezpečene výkonu návrhu 
„zákona o pobyte cudzincov)

cca 132,707 mil. Sk

č. 32 (celkové zabezpečenie potrebné na obnovu a dovybavenie personálu, techniky a 
materiálu CO)

cca 325,4 mil. Sk

súhrn | cca   819,107 mil. Sk.

Súhrnný prehľad predpokladaných nákladov- na roky 2003-2007 |
k bodu č. : | Predpokladané náklady :
č. 13 (pracovisko Schengenského informačného systému) | cca  73 mil. Sk
č.16 (výstavba výcvikového areálu, útvaru osobitného určenia určeného na boj proti terorizmu) | cca 100 mil. Sk
č. 32(celkové zabezpečenie potrebné na obnovu a dovybavenie personálu, techniky a materiálu CO) | cca 481,1mil. Sk
súhrn | cca  654,1 mil Sk.